กรุงไทยคงเป้าปีนี้คาดโต15%กลัวดอกเบี้ยขึ้น
บลจ.กรุงไทย ไม่หวั่นเลื่อนคุ้มครองเงินฝาก กลัวธนาคารขึ้นดอกเบี้ยกระทบกว่า ยันคงเป้าโต 15%
23 ก.ค. 2555

บลจ.กรุงไทย ไม่หวั่นเลื่อนคุ้มครองเงินฝาก กลัวธนาคารขึ้นดอกเบี้ยกระทบกว่า ยันคงเป้าโต 15%
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย หรือ KTAM เปิดเผยว่า บริษัทยังคงเป้าหมายการเติบโต 15% ในปีนี้ แม้ทางการจะเลื่อนระยะเวลาลดวงเงินคุ้มครองเงินฝากเหลือ 1 ล้านบาทออกไปก่อน จากกำหนดใช้วันที่ 11 ส.ค. 2555
“ถ้าไม่มีวิกฤตเกิดขึ้น ผู้ฝากเงินก็ไม่ได้คำนึงถึงการโยกย้ายของเงินและยังคงฝากเงินที่แบงก์ และที่ผ่านมาที่การคุ้มครองวงเงินใช้บังคับในปีแรกไปแล้ว ก็ไม่เห็นว่าผู้ฝากเงินโยกเงินเข้ากองทุนรวม ซึ่งเรื่องนี้ยังต้องใช้เวลา เพราะนักลงทุนส่วนใหญ่ยังไม่รู้ว่ากองทุนรวมคืออะไร แม้ทุกฝ่ายจะช่วยกันให้ความรู้และข้อมูลมาต่อเนื่องแล้วก็ตาม” นายสมชัย กล่าว
สำหรับ บลจ.กรุงไทย ติดตามพฤติกรรมของผู้ลงทุน ซึ่งพบว่ากองทุนตราสารหนี้ที่ครบอายุและเปิดขายใหม่ยังดึงเงินเก่าได้ รวมถึงมีลูกค้าใหม่เข้ามาซื้อกองทุนเพิ่ม ส่งผลให้ครึ่งปีแรกบริษัทยังมีการเติบโตที่ดี
อย่างไรก็ตาม สิ่งที่ต้องจับตาในช่วงครึ่งหลังของปีนี้ คือการระดมเงินฝากของธนาคารที่หลายๆ แห่งเริ่มออกดอกเบี้ยจูงใจให้ผู้ฝากเงิน เนื่องจากธนาคารปล่อยกู้ได้มาก ขณะที่เงินฝากโตน้อยกว่า ซึ่งอาจทำให้กองทุนรวมดึงเงินฝากมาได้ยาก และหากกองทุนตราสารหนี้ที่ออกมาขายไม่ได้ ให้อัตราผลตอบแทนที่ห่างจากดอกเบี้ยเงินฝากพิเศษมากนัก ก็ไม่จูงใจผู้ฝากเงิน จึงมองว่ากองทุนรวมในครึ่งปีหลังคงโตไม่มากหรือทรงตัวจากครึ่งปีแรก